בשנת 395 לפנה"ס, התאחדו אתונה ותבאי בברית נגד ספרטה, ובכך פתחו את המלחמה הקורינתית. בספרטה הכינו תוכנית לכיבוש העיר הליארטוס, שהייתה בעלת ברית של תבאי. במסגרת התוכנית, הצבא הספרטני נע בשני ראשים מהפלופונסוס, ראש אחד בפיקודו של ליסנדרוס היה אמור לנוע דרך פוקיס, בעוד ראש שני בפיקודו של פאוסניאס היה אמור לנוע סביב הר קיתיירון. שני הצדדים היו אמורים להיפגש בהליארטוס בתאריך שנקבע מראש. פאוסניאס, שהתעכב כמה ימים בעמדת המוצא ובינתיים הקדים אותו ליסנדרוס, כבש בזריזות את אורכומנוס וחנה על גבעה מול הליארטוס. פאוסניאס יצא לאחריו וכבש את פלטאיה. על פי פלוטרכוס, ליסנדרוס שיגר איגרת אל פאוסניאס לחבור אליו במהירות האפשרית כדי שיצאו שניהם להתקפה המשותפת על הליארטוס. השליח של ליסנדרוס נפל בשבי התבנים, שמיהרו להניע כוח גדול אל הליארטוס, בעוד את חיל המצב שבעירם תגברו בכוח אתונאי. באישון ליל הכניסו התבנים בחשאי את צבאם להליארטוס, ולמחרת, משראה לינדרוס שפאוסניאס לא מגיע, החליט לצאת להתקפה בלעדיו. תוצאת העזתו של ליסנדרוס הייתה קרב הליארטוס, שהסתיים בתבוסה ספרטנית כואבת ובמותו של ליסנדרוס עצמו.